Evensong - www.madelieblog1.com
Die Anglikaanse Kerk het `n eeu-oue tradisie van koorsang, en elke katedraal bied laatmiddag 'n sangdiens, Evensong aan, wanneer die katedraalkoor optree en mens die orrel ook kan hoor. Besoek die katedraal gedurende die middag en bly dan sommer vir Evensong.
By St Pauls was ek verlede jaar gelukkig om reg langs die koor te sit. Voor die diens begin word al die ligte in die katedraal gedoof, behalwe die regop lampies by die koor se sitplekke. Skielik begin die koor dan a capella in die romp van die katedraal sing. Die metaalagtige klank van die seunsstemme in die leë katedraal is hoendervleis mooi.
Evensong is vir my een van die hoogtepunte van my besoeke aan Engeland en wat meer is, dis alles gratis. Maak net seker dat dit nie skoolvakansie is wanneer jy Brittanje besoek nie want dan tree die katedrale se eie kore nie op nie.
Paasprogram by Kings College, Cambridge
Hierdie twee videos is nie regtig tydens Evensong" opgeneem nie. Sal 'n videogreep plaas sodra ek 'n geskikte een kry. Maar, dit gee darem 'n idee hoe dit in die aand lyk en klink in so 'n katedraal.
"Miserere Mei Deus" van Allegri.
Vir my die mooiste koormusiek wat ooit geskryf is. Het al self gehoor hoe Kings College dit uitvoer. Dit is ook deur 'n 14 jarige Mozart noot vir noot oorgeskryf nadat hy dit een keer gehoor het.